ORDE do 25 de xuño de 2009 pola que se resolve a convocatoria de axudas para o alumnado de formación profesional de centros docentes públicos e para o alumnado e profesorado de centros docentes concertados da Comunidade Autónoma de Galicia que participen en estadías en empresas de ámbito transnacional durante o ano 2009.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 07/07/2009

Mediante a Orde do 9 de febreiro de 2009 a Consellería de Educación e Ordenación Universitaria convocou axudas para o alumnado de formación profesional de centros docentes públicos e para o alumnado e profesorado de centros docentes concertados da Comunidade Autónoma de Galicia que participen en estadías en empresas de ámbito transnacional.
Vista a proposta da comisión de selección prevista no punto noveno da citada orde,
RESOLVO:
Primeiro.-Conceder con cargo ao concepto orzamentario 09.03.422M.480.0, as axudas para o alumnado de formación profesional de centros docentes públicos e para o alumnado de centros docentes concertados que se relacionan no anexo I, correspondentes á convocatoria 2009, por un importe total de 195.649,94 euros.
Segundo.-Conceder con cargo ao concepto orzamentario 09.03.422M.480.0, as axudas para as estadías formativas do profesorado de centros docentes concertados que se relacionan no anexo II, correspondentes á convocatoria 2009, por un importe total de 2.395 euros.
Terceiro.-Conceder con cargo ao concepto orzamentario 09.03.422M.480.0, as axudas para as visitas preparatorias do profesorado de centros docentes concertados que se relacionan no anexo III, correspondentes á convocatoria 2009, por un importe de 1.150 euros.
Cuarto.-Denegar as axudas para o alumnado de formación profesional de centros docentes públicos e para o alumnado de centros docentes concertados que se relacionan no anexo IV, polos motivos que se indican.
Quinto.-Denegar as axudas para as visitas preparatorias do profesorado que se relacionan no anexo V, polos motivos que se indican.
Sexto.-As axudas serán aboadas da seguinte forma:
1. Para aquelas que non superen o importe de 6.000 euros, aboarase un anticipo de pagamento dun 80% da cantidade concedida, logo da aceptación da subvención. O 20% restante librarase unha vez finalizada a actividade e despois da súa completa xustificación económica por parte do centro e entrega da memoria de actividades, xuntando certificación respecto da percepción ou non doutras axudas e subvencións para a mesma finalidade, para efectos do disposto no artigo 17.3º da Lei 9/2007, do 13 de xuño, de subvencións de Galicia.
2. Nas axudas que superen a dita cantidade o pagamento realizarase integramente unha vez finalizada e xustificada a actividade.
Sétimo.-De acordo coa normativa vixente, os beneficiarios quedarán obrigados a:
1. Aceptar a axuda. Neste sentido, se no prazo de quince días, contados a partir do da recepción da comunicación pola que se notifica a concesión da axuda, o centro beneficiario non a acepta, entenderase que renuncia á súa percepción.
2. Facilitar a información requirida e someterse ás accións de comprobación ou control financeiro que poida efectuar a Consellería de Educación e Ordenación Universitaria e os organismos competentes.
3. Xustificar o correcto investimento das axudas, mediante a presentación da documentación exixida no punto décimo segundo da convocatoria.
Oitavo.-Contra esta resolución os interesados poderán interpoñer recurso potestativo de reposición no prazo dun mes, contado a partir do día seguinte ao da súa publicación no DOG, segundo o disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben directamente o recurso contencioso-administrativo no prazo de dous meses ante o Tribunal Superior de Xustiza de Galicia, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.
Disposicións derradeiras
Primeira.-Autorízase a Dirección Xeral de Educación, Formación Profesional e Innovación Educativa a ditar as disposicións que sexan necesarias para o desenvolvemento desta orde.
Segunda.-Esta resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 25 de xuño de 2009.
Jesús Vázquez Abad
Conselleiro de Educación
e Ordenación Universitaria
Ver referencia pdf "13100D006P014.PDF"